Evira linjaa, ettei pyörätuolin käyttö koiralla tai kissalla ole lähtökohtaisesti hyväksyttävää. Sen sijaan kuntoutuksen apuvälineenä pyörätuolia voi hyvin käyttää.

Pyörätuoli rajoittaa Eviran mukaan eläimen lajityypillisen käyttäytymisen mahdollisuuksia niin merkittävästi, ettei sen käyttöä voida pitää eläimen edun mukaisena. AOP

Eläinvideot, joissa halvaantunut koira on saanut toimimattomien takajalkojensa tilalle pyörätuolin, lienevät tuttuja kaikille koskettavien eläintarinoiden faneille.

Nyt tällaista tilannetta on arvioitu eläinlääketieteellisestä ja eettisestä näkökulmasta ensimmäistä kertaa Suomessa.

Elintarviketurvallisuusvirasto Evira sai vuosi sitten kantelun koirasta, joka oli pysyvästi halvaantunut ja pidätyskyvytön. Hoidon yhteydessä koiralle oli otettu käyttöön pyörätuoli.

Evira tuli tulokseen, että pysyvästi halvaantunut ja pidätyskyvytön koira tulee lopettaa, sillä se ei pysty toteuttamaan lajityypillisiä fysiologisia tarpeitaan tai käyttäytymistarpeitaan.

Lisäksi Evira katsoo, ettei pyörätuolin pysyvä käyttö koirilla tai kissoilla ole lähtökohtaisesti hyväksyttävää eläinsuojelulain ja eläimen hyvinvoinnin näkökulmasta.

- Pyörätuolin pysyvä käyttö rajoittaa eläimen lajityypillisen käyttäytymisen mahdollisuuksia merkittävästi, eikä sen käyttöä voida pitää eläimen edun mukaisena, Evira kirjoittaa tiedotteessa.

Sen sijaan pyörätuolia voi käyttää tilapäisesti esimerkiksi kuntoutuksen apuvälineenä.

Ennen ratkaisua Evira pyysi lausunnot Suomen Eläinlääkäriliitolta, Seura- ja harrastuseläinten hyvinvoinnin neuvottelukunnalta ja Eläinten hyvinvointikeskukselta. Lisäksi huomioon otettiin Ruotsin Jordbruksverketin vuonna 2011 antama kannanotto. Sen mukaan pyörätuolin pysyvä käyttö halvaantuneilla koirilla ei ole hyväksyttävää.

Lähde: Eviran Saparo-uutiskirje eläinlääkäreille

Video kertoo Gray-kissasta, joka sai liikuntakykynsä takaisin leikkauksen ansiosta.